CINNEADH Ó BHORD BAINISTÍOCHTA EUROPOL

an 9 Meitheamh 2020

ar rialacha inmheánacha maidir le srianta ar chearta áirithe ábhar sonraí i ndáil le próiseáil sonraí pearsanta riaracháin ag Europol

TÁ BORD BAINISTÍOCHTA EUROPOL,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2016/794 ó Pharlaimint na hEorpa agus ón gComhairle an 11 Bealtaine 2016 maidir le Gníomhaireacht an Aontais Eorpaigh i ndáil le Comhar i bhForfheidhmiú an Dlí (Europol) agus a ghabhtar in ionad Chinntí 2009/371/CGB, 2009/934/CGB, 2009/935/CGB, 2009/936/CGB agus 2009/968/CGB ón gComhairle (1) agus lena n‐aisghairtear iad (“Rialachán Europol” anseo feasta), agus go háirithe Airteagal 46 de,

Ag féachaint do Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 ar dhaoine nádúrtha a chosaint i ndáil le próiseáil sonraí pearsanta ag institiúidí, comhlachtaí, oifigí agus gníomhaireachtaí an Aontais agus ar shaorghluaiseacht sonraí den chineál sin, agus lena n‐aisghairtear Rialachán (CE) Uimh. 45/2001 agus Cinneadh 1247/2002/CE (2), agus go háirithe Airteagal 25 de,

Ag féachaint don Treoir maidir le hAirteagal 25 de Rialachán (AE) 2018/1725 agus rialacha inmheánacha an Mhaoirseora Eorpaigh ar Chosaint Sonraí (“MECS”) de mhí na Nollag 2018,

Ag féachaint do bharúlacha MECS maidir leis an dréachtchinneadh ó Bhord Bainistíochta Europol ar rialacha inmheánacha maidir le srianta ar chearta áirithe ábhar sonraí i ndáil le próiseáil sonraí pearsanta riaracháin ag Europol ón 14 Eanáir 2020,

De bharr an mhéid seo a leanas:

(1) Próiseálann Europol sonraí oibríochtúla agus sonraí neamhoibríochtúla (riaracháin) nach mbaineann le himscrúduithe coiriúla, amhail sonraí pearsanta a bhaineann le foireann Europol, soláthraithe seirbhíse nó cuairteoirí. Tagann próiseáil sonraí oibríochtúla faoi fhorálacha Rialachán Europol ach tá sonraí neamhoibríochtúila (riaracháin) faoi réir Rialachán (AE) 2018/1725.

(2) I gcomhréir le hAirteagal 25(1) de Rialachán (AE) 2018/1725 maidir le srianta ar chur i bhfeidhm Airteagail 14 go 22, 35 agus 36, chomh maith le hAirteagal 4 den Rialachán sin a mhéid is a chomhfhreagraíonn a fhorálacha do na cearta agus na hoibleagáidí dá bhforáiltear in Airteagail 14 go 22, ba cheart iad a bheith bunaithe ar rialacha inmheánacha atá le glacadh ag Europol, i gcás nach bhfuil siad sin bunaithe ar ghníomhartha dlíthiúla arna nglacadh ar bhonn na gConarthaí.

(3) Níor cheart go mbeadh feidhm ag na rialacha inmheánacha sin, lena n‐áirítear a fhorálacha maidir le measúnú ar riachtanas agus comhréireacht sriain, i gcás ina bhforálann acht dlíthiúil a glacadh ar bhonn na gConarthaí do shrianadh ar chearta duine is ábhar sonraí.

(4) Féadfaidh Europol, i gcomhthéacs a fheidhmithe, fiosrúcháin riaracháin, imeachtaí réamh-araíonachta, araíonachta agus fionraí a dhéanamh. Ba cheart don tSeirbhís Imscrúduithe Inmheánacha (IIS) fiosrúcháin riaracháin a dhéanamh a dhéanfaidh ionadaíocht freisin ar an údarás atá údaraithe chun conarthaí fostaíochta dá dtagraítear in Airteagal 6 de na Coinníollacha fostaíochta a thabhairt i gcrích os comhair an Bhoird Araíonachta ar bhonn Airteagal 86 de Rialacháin Foirne Oifigigh an Aontais Eorpaigh (3) agus i gcomhréir le Cinneadh ó Bhord Bainistíochta Europol lena leagtar síos forálacha Ginearálta i dtaobh cur i bhfeidhm seoladh fiosrúcháin riaracháin agus nósanna imeachta araíonachta (EDOC #417349).

(5) Tá sé d’oibleagáid ar bhaill foirne Europol gníomhaíochtaí neamhdhleathacha féideartha a thuairisciú, lena n‐áirítear calaois nó éilliú, atá dochrach do leasanna an Aontais, nó iompar a bhaineann le dualgais ghairmiúla a chomhlíonadh, ar gníomhaíochtaí iad a d’fhéadfadh a bheith ina loiceadh tromchúiseach dualgais oifigeach an Aontais a chomhlíonadh. Mínítear é seo tuilleadh sa Treoir d’fhoireann Europol maidir le socruithe sceithireachta (EDOC# 903736).

(6) Tá beartas leagtha amach ag Europol chun cásanna iarbhír nó féideartha ciaptha síceolaíocha nó gnéis san ionad oibre a chosc agus déileáil leo go héifeachtach agus go héifeachtúil, mar a fhoráiltear ina Chinneadh ó Bhord Bainistíochta Europol maidir leis an mbeartas maidir le dínit an duine a chosaint agus ciapadh síceolaíoch agus ciapadh gnéis a chosc (EDOC # 958626). Leis an gCinneadh, bunaítear nós imeachta neamhfhoirmiúil i gcás ina bhféadfadh íospartach líomhnaithe an chiaptha dul i dteagmháil le comhairleoirí iontaoibhe Europol.

(7) Féadfaidh an tOifigeach Cosanta Sonraí, de bhun Airteagal 13 den Chinneadh ó Bhord Bainistíochta Europol lena leagtar síos Rialacha Cur Chun Feidhme maidir leis an Oifigeach Cosanta Sonraí (EDOC# 845687) fiosrúcháin a dhéanamh maidir le hábhar iarrata.

(8) Féadfaidh Europol iniúchtaí a dhéanamh ar a ghníomhaíochtaí a dhéantar trí Chumas Iniúchta Inmheánaigh (IAC) Europol a bhunaigh an Bord Bainistíochta ag a chruinniú an 1 Bealtaine 2017, de bhun Airteagal 11(1) de Rialachán Europol, agus is don orgán sin amháin atá sé freagrach.

(9) I gcomhthéacs na gcúraimí thuasluaite féadfaidh Europol cúnamh agus comhar a sholáthar d’institiúidí, comhlachtaí, oifigí agus gníomhaireachtaí eile de chuid an Aontais agus an méid sin a fháil uathu, mar a leagtar amach i gcomhaontuithe seirbhíse, i meabhrán tuisceana agus i gcomhaontuithe comhair ábhartha.

(10) D’fhéadfadh go mbeadh riachtanas ann comhréiteach a dhéanamh idir cearta na ndaoine is ábhar sonraí de bhun Rialachán (AE) 2018/1725 agus riachtanais na ngníomhaíochtaí thuasluaite, agus aird iomlán á tabhairt ar chearta agus ar shaoirsí bunúsacha daoine eile is ábhar sonraí. Chuige sin, foráiltear in Airteagal 25 de Rialachán (AE) 2018/1725, faoi choinníollacha dochta, an fhéidearthacht srian a chur le cur i bhfeidhm Airteagail 14 go 20, 35 agus 36, chomh maith le hAirteagal 4 a mhéid a fhreagraíonn a fhorálacha do na cearta agus na hoibleagáidí dá bhforáiltear in Airteagail 14 go 20. Sa chás seo is gá rialacha inmheánacha a ghlacadh faoina bhféadfaidh Europol srian a chur leis na cearta sin i gcomhréir leis an Airteagal céanna de Rialachán (AE) 2018/1725.

(11) D’fhéadfadh gur amhlaidh a bheadh an scéal go háirithe nuair atá faisnéis faoi phróiseáil sonraí pearsanta á cur ar fáil don duine is ábhar sonraí ag céim an réamh-mheasúnaithe d’fhiosrúchán riaracháin, nó le linn an fhiosrúcháin é féin, sula ndéanfaí an cás a dhíbhe nó ag céim réamh-araíonachta. I gcásanna áirithe, d’fhéadfadh an soláthar d’fhaisnéis den chineál sin cur isteach go mór ar chumas IIS an fiosrúchán a dhéanamh ar bhealach éifeachtach, i gcás, mar shampla, ina bhfuil baol ann go scriosfadh an duine lena mbaineann fianaise nó go gcuirfeadh sé isteach ar fhinnéithe féideartha sula gcuirfí faoi agallamh é/í. Ina theannta sin, b’fhéidir go mbeadh ar Europol a chearta agus a shaoirsí féin a chosaint chomh maith le cearta agus saoirsí daoine eile lena mbaineann a chosaint.

(12) B’fhéidir go mbeadh gá ann rúndacht finné nó sceithire a d’iarr rúndacht a chosaint. Sa chás sin, féadfaidh Europol cinneadh a dhéanamh srian a chur le rochtain ar chéannacht, ar ráitis agus ar shonraí pearsanta eile an sceithire agus daoine eile lena mbaineann, d’fhonn a gcearta agus a saoirsí a chosaint.

(13) B’fhéidir go mbeadh gá ann rúndacht ball foirne a chosaint, ar duine é/í a chuaigh i dteagmháil le comhairleoirí iontaoibhe Europol i gcomhthéacs nós imeachta ciaptha. Féadfaidh Europol, i gcás den chineál sin, cinneadh a dhéanamh srian a chur le rochtain ar chéannacht, ar ráitis agus ar shonraí pearsanta eile an íospartaigh líomhnaithe, dhéantóir líomhnaithe an chiaptha agus daoine eile lena mbaineann, d’fhonn a gcearta agus a saoirsí a chosaint.

(14) Agus gearáin á láimhseáil aige maidir le gníomhaíochtaí próiseála a dhéanann Europol, d’fhéadfadh ceanglas a bheith ar Oifigeach Cosanta Sonraí, i gcúinsí áirithe, éifeachtacht a chuid fiosrúchán a chaomhnú agus, de réir mar is gá, daoine lena mbaineann agus a gcearta agus a saoirsí a chosaint.

(15) Níor cheart do Europol srianta a chur i bhfeidhm ach amháin i gcás ina dtugtar aird ar bhunús na gceart bunúsach agus na saoirsí, agus i gcás ina bhfuil fíorghá leo agus gur beart comhréireach iad i sochaí dhaonlathach. Ba cheart do Europol bonn cirt a thabhairt lena mínítear na forais atá leis na srianta sin.

(16) Bunaithe ar phrionsabal na cuntasachta, ba cheart do Europol taifead a choinneáil ar chur i bhfeidhm na srianta.

(17) Agus sonraí pearsanta arna malartú le heagraíochtaí eile i gcomhthéacs a chuid cúraimí a bheith á bpróiseáil aige, ba cheart do Europol dul i gcomhairle leis na heagraíochtaí sin, agus comhairle a fháil uathu, maidir leis na forais ábhartha féideartha chun srianta a chur i bhfeidhm agus riachtanas agus comhréireacht na srianta, seachas go gcuirfeadh sé sin gníomhaíochtaí Europol i mbaol.

(18) Le hAirteagal 25(6) de Rialachán (AE) 2018/1725, cuirtear d’oibleagáid ar an rialaitheoir daoine is ábhar sonraí a chur ar an eolas faoi na príomhchúiseanna ar a bhfuil an t‐iarratas ar an srian bunaithe agus faoina gceart gearán a dhéanamh chuig MECS.

(19) De bhun Airteagal 25(8) de Rialachán (AE) 2018/1725, féadfaidh Europol faisnéis a iarchur, a fhágáil ar lár nó a dhiúltú maidir leis na cúiseanna atá le srian a chur ar an ábhar sonraí dá gcuirfeadh sé sin éifeacht an tsriain ar ceal ar bhealach ar bith.

(20) Ba cheart do Europol measúnú a dhéanamh ar bhonn cás ar chás agus i gcomhar leis an Oifigeach Cosanta Sonraí cibé an gcuirfeadh cumarsáid faoin srian a éifeacht ar ceal.

(21) D’fhonn an chosaint is mó is féidir a thabhairt do chearta agus saoirsí na ndaoine is ábhar sonraí agus i gcomhréir le hAirteagal 44(1) de Rialachán (AE) 2018/1725 ba cheart an tOifigeach Cosanta Sonraí a chur ar an eolas in am trátha faoi aon srianta atá á gcur i bhfeidhm agus ba cheart dó comhlíonadh an Chinnidh seo a fhíorú.

(22) Tá cur i bhfeidhm na srianta thuasluaite gan dochar do chur i bhfeidhm féideartha fhorálacha Airteagal 16(5) agus 17(4) de Rialachán (AE) 2018/1725 a bhaineann, faoi seach, leis an gceart chun faisnéise nuair nach bhfuarthas sonraí ón ábhar sonraí, agus ceart rochtana an ábhair sonraí.

TAR ÉIS AN CINNEADH SEO A GHLACADH:

Airteagal 1 Ábhar agus raon feidhme Leagtar síos sa Chinneadh seo rialacha a bhaineann leis na coinníollacha faoina bhféadfaidh Europol srian a chur le cur i bhfeidhm Airteagail 14 go 20, 35 agus 36, chomh maith le hAirteagal 4 de bunaithe ar Airteagal 25 de Rialachán (AE) 2018/1725.

Airteagal 2 Sonraíocht an rialaitheora 1. Is é Europol rialaitheoir na n‐oibríochtaí próiseála. Déanann a Stiúrthóir Feidhmiúcháin ionadaíocht air agus féadann sé/sí feidhm an rialaitheora a tharmligean. 2. Cuirfear daoine is ábhar do na sonraí ar an eolas faoin rialaitheoir tarmligthe trí na fógraí nó na taifid chosanta sonraí a fhoilsítear ar shuíomh gréasáin agus/nó inlíon Europol.

Airteagal 3 Srianta 1. I gcás ina ndéanann Europol a dhualgais maidir le cearta an duine is ábhar sonraí faoi Rialachán (AE) 2018/1725, féachfaidh sé cibé an bhfuil aon cheann de na díolúintí a leagtar síos i Rialachán (AE) 2018/1725 sin i bhfeidhm. 2. I gcomhréir le hAirteagal 25(1) de Rialachán (AE) 2018/1725, féadfaidh Europol srian a chur le hAirteagail 14 go 20, 35 agus 36, mar aon le hAirteagal 4 de, sa mhéid is a chomhfhreagraíonn a chuid forálacha do na cearta agus na hoibleagáidí dá bhforáiltear in Airteagail 14 go 20 de Rialachán (AE) 2018/1725 sna cásanna seo a leanas: (a) Nuair a dhéanann IIS réamhfhiosrúcháin agus fiosrúcháin riaracháin agus déanann an Bord Araíonachta nósanna imeachta araíonachta ar bhonn Rialacháin Foirne Oifigigh an Aontais Eorpaigh chomh maith le Cinneadh ó Bhord Bainistíochta Europol lena leagtar síos forálacha Ginearálta cur chun feidhme maidir le seoladh fiosrúcháin riaracháin agus nósanna imeachta araíonachta. Féadfar srianta ábhartha a bhunú ar Airteagal 25(1)(c), (g) agus (h) de Rialachán (AE) 2018/1725; (b) Le linn nósanna imeachta sceithireachta, chun a áirithiú go bhféadfaidh baill foirne Europol fíricí a thuairisciú faoi rún i gcás ina gcreideann siad go bhfuil neamhrialtachtaí tromchúiseacha ann mar a léirítear sna Treoirlínte maidir le socruithe sceithireachta. Féadfar srianta ábhartha a bhunú ar Airteagal 25(1)(h) de Rialachán (AE) 2018/1725; (c) I nósanna imeachta foirmiúla agus neamhfhoirmiúla i gcásanna ciaptha lena n‐áirithítear go bhféadfaidh baill foirne Europol tuairisciú faoi rún do chomhairleoirí iontaoibhe i gcomhthéacs nós imeachta ciaptha mar a shainmhínítear le Cinneadh ó Bhord Bainistíochta Europol ar an mbeartas maidir le dínit an duine a chosaint agus ciapadh síceolaíoch agus ciapadh gnéis a chosc. Féadfar srianta ábhartha a bhunú ar Airteagal 25(1)(h) de Rialachán (AE) 2018/1725; (d) Nuair atá fiosrúcháin á ndéanamh ag an Oifigeach Cosanta Sonraí maidir le gníomhaíochtaí próiseála a dhéantar in Europol de bhun Airteagal 13 den Chinneadh ó Bhord Bainistíochta Europol lena leagtar síos rialacha cur chun feidhme maidir leis an Oifigeach Cosanta Sonraí. Féadfar srianta ábhartha a bhunú ar Airteagal 25(1)(c), (g) agus (h) de Rialachán (AE) 2018/1725; (e) Nuair atá iniúchtaí inmheánacha á ndéanamh ag an gCumas Iniúchta Inmheánaigh maidir leis na gníomhaíochtaí agus na ranna go léir in Europol. Féadfar srianta ábhartha a bhunú ar Airteagal 25(1)(c), (g) agus (h) de Rialachán (AE) 2018/1725; (f) Nuair atá Europol ag soláthar cúnaimh agus comhair d’institiúidí, comhlachtaí, oifigí agus gníomhaireachtaí eile de chuid an Aontais, nó á bhfáil uathu, i gcomhthéacs na ngníomhaíochtaí thuasluaite, mar a leagtar amach i gcomhaontuithe ábhartha ar leibhéal seirbhíse, meabhrán tuisceana agus comhaontuithe comhair. D’fhéadfaí srianta ábhartha bhunú ar Airteagal 25(1)(c), (d), (g) agus (h) de Rialachán (AE) 2018/1725. 3. Áirítear iad seo a leanas le catagóirí sonraí: sonraí aitheantais duine nádúrtha, eolas teagmhála, róil ghairmiúla agus cúraimí gairmiúla, faisnéis ar iompar agus feidhmíocht idir phríobháideach agus ghairmiúil, agus sonraí airgeadais. 4. Urramóidh aon srian bunús na gceart agus na saoirsí bunúsacha agus beidh sé riachtanach agus comhréireach i sochaí dhaonlathach. 5. Déanfar tástáil ar riachtanas agus ar chomhréireacht ar bhonn cás ar chás sula gcuirfear srianta i bhfeidhm. Beidh na srianta teoranta don mhéid a bhfuil géarghá leo chun na cuspóirí atá leagtha síos a bhaint amach. 6. Ba cheart don rialaitheoir sonraí faireachán cuí a dhéanamh ar shrianta agus déanfar athbhreithniú tréimhsiúil le tástáil riachtanais agus comhréireachta gach 6 mhí tar éis iad a ghlacadh i gcomhairle leis an Oifigeach Cosanta Sonraí. 7. Cuirfear deireadh leis na srianta sin a luaithe is nach bhfuil feidhm leis na cúinsí ba chúis leo a thuilleadh. Cuirfidh an rialaitheoir sonraí, i gcomhairle leis an Oifigeach Cosanta Sonraí, an fhaisnéis lena mbaineann ar fáil don ábhar sonraí mar aon leis an bhfaisnéis faoin bhféidearthacht gearán a dhéanamh chuig MECS tráth ar bith nó leigheas breithiúnach a lorg i gCúirt Bhreithiúnais an Aontais Eorpaigh. 8. Chun críocha cuntasachta, déanfaidh Europol taifead a chomhdú ina ndéantar cur síos ar na cúiseanna atá leis na srianta a cuireadh i bhfeidhm, cad iad na forais atá i bhfeidhm ina measc siúd atá liostaithe i mír 1, agus toradh na tástála riachtanais agus comhréireachta. Beidh na taifid sin mar chuid de chlár ad hoc a bheidh á choimeád ag an Oifigeach Cosanta Sonraí agus a chuirfear ar fáil do MECS ach iad a iarraidh. Cuirfear tuarascáil ar fáil go tréimhsiúil ar chur i bhfeidhm Airteagal 25 de Rialachán (AE) 2018/1725. 9. Agus sonraí pearsanta arna malartú le heagraíochtaí eile i gcomhthéacs a chuid cúraimí á bpróiseáil aige, rachaidh Europol i gcomhairle leis na heagraíochtaí sin maidir leis na forais ábhartha féideartha chun srianta a chur i bhfeidhm agus riachtanas agus comhréireacht na srianta, seachas go gcuirfeadh sé sin gníomhaíochtaí Europol i mbaol.

Airteagal 4 Rioscaí do chearta agus saoirsí na n-ábhar sonraí Maidir leis an measúnú ar na rioscaí do chearta agus saoirsí na ndaoine is ábhar sonraí a bhféadfadh a sonraí pearsanta a bheith faoi réir srianta, mar aon lena dtréimhse choinneála, déantar tagairt dóibh i dtaifead na ngníomhaíochtaí próiseála ábhartha i gcomhréir le hAirteagal 31 de Rialachán (AE) 2018/1725 agus, más infheidhme, i measúnuithe tionchair ábhartha ar chosaint sonraí bunaithe ar Airteagal 39 den Rialachán réamhluaite.

Airteagal 5 Tréimhsí stórála agus cosaintí 1. Cuirfidh Europol cosaintí i bhfeidhm chun cosc a chur ar mhí-úsáid nó aistriú sonraí pearsanta nó ar rochtain ar shonraí pearsanta a d’fhéadfadh a bheith faoi réir srianta. Áireofar leis na cosaintí sin bearta teicniúla agus eagraíochtúla chun na sonraí pearsanta a chosaint ar dhíothú de thaisme nó neamhdhleathach, ar chaillteanas de thaisme nó ar nochtadh neamhúdaraithe, ar athrú agus ar rochtain nó ar aon chineál neamhúdaraithe próiseála eile. Beidh na nithe seo a leanas sna cosaintí: (a) sainmhíniú soiléir ar róil, ar fhreagrachtaí agus ar chéimeanna nós imeachta; (b) más iomchuí, timpeallacht leictreonach shlán lena gcoisctear rochtain neamhdhleathach nó de thaisme nó aistriú sonraí leictreonacha chuig daoine neamhúdaraithe; (c) más infheidhme, stóráil agus próiseáil sábháilte ar dhoiciméid pháipéir. (d) faireachán cuí ar shrianta agus athbhreithniú tréimhsiúil ar a gcur i bhfeidhm. 2. Ní bheidh tréimhse choinneála na sonraí pearsanta a d’fhéadfadh a bheith faoi réir srianta níos mó ná mar is gá agus is iomchuí chun na gcríoch dá ndéantar na sonraí a phróiseáil. Ar aon nós, ní bheidh sé níos faide ná an tréimhse choinneála a shonraítear sna fógraí cosanta sonraí, sna ráitis phríobháideachais nó sna taifid dá dtagraítear thuas.

Airteagal 6 Faisnéis chuig an Oifigeach Cosanta Sonraí agus athbhreithniú leis/léi 1. Rachfar i gcomhairle leis an Oifigeach Cosanta Sonraí gan moill mhíchuí aon uair a bheartaíonn an rialaitheoir sonraí srianta a chur i bhfeidhm ar chearta an ábhair sonraí i gcomhréir leis an gCinneadh seo agus tabharfar rochtain dó/di ar an taifead ina mbeidh measúnú ar an riachtanas agus ar an comhréireacht agus ar aon doiciméid is bun le heilimintí fíorasacha agus dlíthiúla. 2. Déanfar rannpháirtíocht an Oifigeach Cosanta Sonraí sa nós imeachta srianta, lena n‐áirítear malartuithe faisnéise, a dhoiciméadú i bhfoirm chuí.

Airteagal 7 Faisnéis d’ábhair sonraí maidir le srianta ar a gcearta 1. Foilseoidh Europol fógraí cosanta sonraí ar inlíon Europol a chuirfidh na hábhair sonraí uile ar an eolas faoi ghníomhaíochtaí próiseála a bhaineann le próiseáil a gcuid sonraí pearsanta a d’fhéadfadh a bheith faoi réir srianta i gcomhréir leis na rialacha sin. 2. Cuirfidh rialaitheoirí sonraí ábhair sonraí atá ina bpáirtithe i nós imeachta, páirtithe a mbaineann nósanna imeachta leo nó finnéithe ar an eolas astu féin maidir lena gcuid cearta agus srianta féideartha.

Airteagal 8 An ceart chun faisnéise a bheith á cur ar fáil d’ábhair sonraí agus cumarsáid maidir le sáruithe sonraí 1. Más rud é, i gcomhthéacs na ngníomhaíochtaí a luaitear sa Chinneadh seo, go gcuireann Europol srian, go hiomlán nó i bpáirt, lena gcearta a luaitear in Airteagail 14 go 16 agus 35 de Rialachán (AE) 2018/1725, cuirfear ábhair sonraí ar an eolas faoi na príomhchúiseanna ar a bhfuil cur i bhfeidhm an tsriain bunaithe, agus faoin gceart atá acu gearán a chur isteach le MECS chomh maith le réiteach breithiúnach a lorg os comhair Chúirt Bhreithiúnais an Aontais Eorpaigh. 2. Féadfaidh Europol soláthar faisnéise a chur siar, a fhágáil ar lár nó a dhiúltú maidir leis na cúiseanna atá leis an srian dá dtagraítear i mír 1, a fhad is a chuirfeadh sé éifeacht an tsriain ar ceal. Déanfar an measúnú sin ar bhonn cás ar chás i gcomhar leis an Oifigeach Cosanta Sonraí.

Airteagal 9 Ceart daoine is ábhair sonraí ar rochtain, ar cheartú, ar léirscriosadh agus ar shrianadh ar phróiseáil 1. Más rud é, i gcomhthéacs na ngníomhaíochtaí a luaitear sa Chinneadh seo, go gcuireann Europol srian, go hiomlán nó i bpáirt, ar cheart rochtana ar shonraí pearsanta, ar chearta ceartaithe, ar chearta léirscriosta agus ar chearta chuig srianadh ar phróiseáil, dá dtagraítear in Airteagail 17 go 20 faoi seach de Rialachán (AE) 2018/1725, cuirfidh sé an duine is ábhar sonraí atá i gceist ar an eolas maidir leis na príomhchúiseanna ar a bhfuil cur i bhfeidhm an tsriain bunaithe, agus gur féidir gearán a chur isteach le MECS agus réiteach breithiúnach a lorg os comhair Chúirt Bhreithiúnais an Aontais Eorpaigh. 2. Féadfaidh Europol soláthar faisnéise a chur siar, a fhágáil ar lár nó a dhiúltú maidir leis na cúiseanna atá leis an srian dá dtagraítear i mír 1 dá gcuirfeadh sé éifeacht an tsriain ar ceal. Déanfar an measúnú sin ar bhonn cás ar chás i gcomhar leis an Oifigeach Cosanta Sonraí.

Airteagal 10 Rúndacht na cumarsáide leictreonaí 1. Féadfaidh Europol, faoi imthosca eisceachtúla, agus i gcomhréir le forálacha agus réasúnaíocht Threoir 2002/58/CE ó Pharlaimint na hEorpa agus ón gComhairle (4), srian a chur leis an gceart chun rúndacht chumarsáide leictreonaí, dá dtagraítear in Airteagal 36 de Rialachán (AE) 2018/1725. 2. I gcás ina gcuireann Europol srian leis an gceart ar rúndacht chumarsáide leictreonaí, cuirfidh sé an duine is ábhar sonraí atá i gceist ar an eolas ina fhreagairt ar an iarratas uathu maidir leis na príomhchúiseanna ar a bhfuil cur i bhfeidhm an tsriain bunaithe, agus maidir leis an bhféidearthacht atá ann gearán a chur isteach le MECS nó réiteach breithiúnach a lorg os comhair Chúirt Bhreithiúnais an Aontais Eorpaigh. 3. Féadfaidh Europol soláthar faisnéise a chur siar, a fhágáil ar lár nó a dhiúltú maidir leis na cúiseanna atá leis an srian dá dtagraítear i mír 1 agus 2, a fhad is a chuirfeadh sé éifeacht an tsriain ar ceal. Déanfar an measúnú sin ar bhonn cás ar chás i gcomhar leis an Oifigeach Cosanta Sonraí.

Airteagal 11 Teacht i bhfeidhm Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Arna dhéanamh sa Háig, 9 Meitheamh 2020 Don Bhord Bainistíochta, Andrei LINTA Cathaoirleach

(1) IO L 135, 24.5.2016, lch. 53.

(2) IO L 295, 21.11.2018, lch. 39.

(3) Rialacháin Foirne Oifigigh an Aontais Eorpaigh, a leagtar síos i Rialachán (CEE, Euratom, CEGC) Uimh. 259/68 ón gComhairle (IO L 56, 4.3.1968, lch. 1).

(4) Treoir 2002/58/CE ó Pharlaimint na hEorpa agus ón gComhairle an 12 Iúil 2002 maidir le sonraí pearsanta a phróiseáil agus príobháideacht a chosaint in earnáil na cumarsáide leictreonaí (Treoir maidir le príobháideacht agus cumarsáid leictreonach) (IO L 201, 31.7.2002, lch. 37).